  Виталий Пронин Озьы шуо калыкын: удмурт, пе, вукое мыныкуз но, кырӟа. Зэм но, асьме калыклэн, шумпотыкуз но, куректон-кайгуэ усьыкуз но, сюлэмаз улэ крезьгур. Кырӟан ас бурдъёсыз вылын адямиез азьпала валтэ. Соин ик, дыр, «Мынам Удмуртие» телерадиокомпания туала удмурт кырӟанъёсын бичетсэ «Кырӟан бурдъёс вылын» шуыса нимаз.Куинь диск вылэ люкам сборник Москваысь алигес гинэ вуиз телерадиокомпание. Соосты поттон сярысь журналистъёс азьлогес ик малпаськизы вал ини, но кызьы ӵемгес луэ асьме улонын - ваньмыз пыкъяськиз коньдон вылэ. Телерадиокомпание выль кивалтӥсь Игорь Вахрушев вуэм бере гинэ, малпанзэс улонэ пыӵатыны быгатозы шуыса, осконзы кылдӥз. «Удмурт калыклы та дискъёс туж кулэ, лэсьтоме, коньдон шедьтом», - шуиз кивалтӥсь.Москваын дискъёсты толэзь пала гожтӥзы. Табере соос возьмало ни кылзӥсьёссэс-учкисьёссэс. Учкисьёссэс шуыса ӧй янгыша, угось одӥгаз дискын люкамын «Мынам Удмуртие» телерадиокомпанилэн тужгес усто видеоклипъёсыз. Мукетъёсыз кык дискъёс вылысь кылзыны луоз тодмо удмурт кырӟасьёсмес: Геннадий Бекмановез, Валентина Пудоваез, Андрей Ураськинэз, Любовь Быковаез, Надежда Уткинаез но мукетъёссэ. Ваньзы ик соос соглаш луизы кырӟанъёссэс огъя дискын поттыны.Пусйыны кулэ, татчыозь ӧй вал на лицензия басьтыса поттэм удмурт дискъёс. Соослэсь вылтуссэс туж аспӧртэмлыко чебертӥз тодмо удмурт суредась Юрий Лобанов. Нош телерадиокомпаниысь крезьгуръя редактор Леонид Гусев кылзӥсьёслэсь мылкыдзэс шӧдӥз, кельшымон гуръёсты бырйиз.«Кырӟан бурдъёс вылын» бичет матысь дыре вуоз калыке. Оскем потэ, та уж азинтэмын луоз.Александр ЛЕОНИДОВ. Теги: МынамУдмуртие  